ITD ประเดิมเลื่อนส่งงบ Q1 เป็นก่อน 14 ส.ค.63 เซ่นพิษ “โควิด” กระทบงานผู้สอบบัญชี
ITD ประเดิมเลื่อนส่งงบ Q1 เป็นก่อน 14 ส.ค.63 เซ่นพิษ “โควิด” กระทบงานผู้สอบบัญชี
28 เม.ย. 2563

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยว่า บริษัทมีความประสงค์จะขอผ่อนผันการจัดทำและส่งรายงาน ที่แสดงฐานะและผลการดำเนินงานสำหรับงบการเงินรายไตรมาส 1 สิ้นสุด ณ วันที่ 31 มีนาคม พ.ศ. 2563 โดยจะนำส่งภายในวันที่ 14 สิงหาคม พ.ศ. 2563
ทั้งนี้ เนื่องจากบริษัทฯ ได้รับผลกระทบจากสถานการณ์แพร่ระบาดของโรคติดเชื้อไวรัสโคโรนา 2019 (COVID-19) จนเป็นเหตุให้บริษัทฯ ไม่สามารถจัดทำและนำส่งรายงานที่แสดงฐานะและผลการดำเนินงานดังกล่าวข้างต้นต่อสำนักงานคณะกรรมการ กำกับหลักทรัพย์และตลาดหลักทรัพย์ (ก.ล.ต.) ได้ด้วยมีเหตุการณ์ที่ก่อให้เกิดอุปสรรคหรือข้อจำกัดในการดำเนินงานหรือการเข้าถึงข้อมูลอย่างเป็นสาระสำคัญต่อการจัดทำรายงานดังกล่าว
โดยบริษัทฯ มีธุรกิจก่อสร้างหลักอยู่ในกลุ่มประเทศที่มีการแพร่ระบาดของโรคติดเชื้อไวรัสโคโรนา 2019 (COVID19) และมีมาตรการปิดประเทศ หรือ Lockdown คือ ประเทศอินเดีย และประเทศบังกลาเทศ ที่มีการประกาศใช้มาตรการปิด ประเทศ หรือ Lockdown ถึงวันที่ 30เมษายน และ 5 พฤษภาคม พ.ศ. 2563 ตามลำดับ ซึ่งบริษัทย่อย สาขา และกิจการร่วมค้า ในต่างประเทศดังกล่าว มีความจำเป็นต้องปฏิบัติตามข้อกำหนดของภาครัฐของประเทศนั้นๆ อย่างเคร่งครัด
ทั้งนี้ จึงส่งผลต่อการเข้าถึงข้อมูลและการสอบทานงบการเงินของผู้สอบบัญชี อันมีผลกระทบต่อความสามารถของบริษัทฯ ในการเข้าถึงข้อมูลบางส่วน ที่มีนัยสำคัญของบริษัทย่อย สาขา และกิจการร่วมค้าในต่างประเทศ ที่จำเป็นต้องนำมาใช้เพื่อการจัดทำและส่งรายงานที่แสดง ฐานะทางการเงินและผลการดำเนินงานของบริษัทฯ สิ้นสุด ณ วันที่ 31 มีนาคม พ.ศ. 2563
โดยมูลค่าสินทรัพย์รวมของบริษัทย่อย สาขา และกิจการร่วมค้าดังกล่าว คิดเป็นประมาณร้อยละ 24.5 ของมูลค่าสินทรัพย์รวมของงบการเงินรวมในงบแสดงฐานะการเงิน ณ วันที่ 31 ธันวาคม พ.ศ. 2562 รายได้จากการให้บริการรับเหมา ก่อสร้างของบริษัทย่อย สาขา และกิจการร่วมค้าคิดเป็นประมาณร้อยละ 33 ของรายได้จากการให้บริการรับเหมาก่อสร้างรวม และกำไรขั้นต้นคิดเป็นร้อยละ 34.7 ของกำไรขั้นต้นในงบกำ ไรขาดทุนและงบแสดงกำไรขาดทุนเบ็ดเสร็จอื่น
สำหรับปีสิ้นสุดวันที่ 31 ธันวาคม พ.ศ. 2562 ซึ่งส่งผลอย่างมีนัยสำคัญต่อการปิดงบการเงินและการสอบทานงบการเงิน ทั้งนี้ บริษัทฯ ได้มีการหารือกับผู้สอบบัญชีในประเด็นดังกล่าวแล้ว บริษัทฯ และผู้สอบบัญชีมีความเห็นร่วมกันว่า บริษัทฯ ไม่สามารถจัดทำและนำส่งงบการเงินรวมสำหรับรอบบัญชีสิ้นสุด ณ วันที่ 31 มีนาคม พ.ศ. 2563 ให้แก่สำนักงาน ก.ล.ต. ภายในกำหนดระยะเวลา วันที่ 15 พฤษภาคม พ.ศ. 2563 นี้ได้
โดยถ้าหากบริษัทฯ จัดทำงบการเงินโดยไม่นำเอาผลกระทบจากเหตุผลดังกล่าวมาพิจารณาเพื่อจัดทำงบการเงินรวม จะทำให้งบการเงินของบริษัทฯ อาจมีสาระสำคัญที่ไม่เพียงพอสำหรับผู้ใช้งบ การเงินในการพิจารณา และคณะกรรมการตรวจสอบได้พิจารณาแล้วเห็นว่าการขยายระยะเวลาในการจัดทำและส่งรายงานงบการเงินออกไป เป็นภายในวันที่ 14 สิงหาคม พ.ศ. 2563 มีความจำเป็นและเป็นเหตุสุดวิสัยที่ไม่สามารถควบคุมได้ โดยการระบาดของโรคติดเชื้อ ไวรัสโคโรนา 2019 (COVID-19) ได้แพร่กระจายไปอย่างรวดเร็วในภูมิภาคต่างๆ ทั่วโลก ซึ่งเป็นสถานการณ์ที่ยังควบคุมไม่ได้ ส่งผลกระทบต่อธุรกิจของบริษัทฯ ตลอดจนการเดินทางระหว่างประเทศของกรรมการบริษัท
ทั้งนี้ บริษัทฯ ให้ความสำคัญกับการจัดทำและเปิดเผยรายงานแสดงฐานะการเงินและผลการดำเนินงานของบริษัทฯ ที่ถูกต้อง มีความน่าเชื่อถือ ประกอบด้วยข้อมูลที่สำคัญและเป็นไปตามข้อกำหนดของทางการ ดังนั้น การขอขยายเวลาออกไปภายในวันที่ 14 สิงหาคม พ.ศ. 2563 นั้นจะทำให้ทางบริษัทฯ และผู้สอบบัญชี มีระยะเวลาที่เพียงพอในการรวบรวม จัดทำ และตรวจสอบข้อมูลที่จะมีการเปิดเผยให้แก่ผู้ถือหุ้น และผู้ลงทุนได้พิจารณารับทราบ ตลอดจนให้บริษัทย่อย บริษัทร่วม และกิจการร่วมค้าในต่างประเทศสามารถปฏิบัติตาม ข้อกำหนดของทางการของแต่ละประเทศได้อย่างเหมาะสม
โดยระยะเวลาที่บริษัทฯ ขอผ่อนผันการจัดทำและส่งรายงานแสดงฐานะการเงินและผลการดำเนินงานนั้น เป็นไปตามข้อกำหนดของสำนักงาน ก.ล.ต. และทางฝ่ายบริหารของบริษัทฯ จะมีการดูแลและติดตามให้มีการจัดทำ จัดส่ง และเปิดเผยข้อมูลดังกล่าว ตามข้อกำหนด คณะกรรมการตรวจสอบจึงเห็นสมควรว่า บริษัทฯ มีความจำเป็นในการขอผ่อนผันระยะเวลาส่งงบการเงินภายในวันที่ 14 สิงหาคม พ.ศ. 2563 เพื่อให้บริษัทฯ มีระยะเวลาเพิ่มมากขึ้นในการรวบรวม จัดทำและตรวจสอบรายงานแสดงฐานะการเงิน และผลการดำเนินการที่ถูกต้อง มีความน่าเชื่อถือเพียงพอ และเป็นไปตามข้อกำหนด
ทั้งนี้ บริษัทฯ ได้ดำเนินการยื่นหนังสือผ่อนผันระยะเวลาการนำส่งงบการเงินรายไตรมาสที่ 1/2563 ต่อสำนักงาน ก.ล.ต. แล้ว